次俞簿韻
作者：陳造
朝代：宋

paragraphs: 昔賢識紫芝，不恨生叔季。
同寮得若人，襟宇極沖粹。
相過鄙吝忘，滿抱昔賢意。
傍睨褦襶兒，真堪裂人眥。
棋枰消暇日，竹軒蔭疎翠。
不作沮洳臨，纖鈎笑侯喜。
愛此小泓渟，歷亂青鈿委。
大篇副么荷，乞一仍得二。
政須傳生徒，未暇藏篋笥。
辭源深莫窮，歸牛定浮鼻。
紫芝不詩鳴，較君同而異。
游藝復友賢，老懷隨所寄。
莫嗤學奕秋，更想鴻鵠至。